# Die Schedelsche Weltchronik (deutsch):255

| 254 <<<Vorheriges Blatt | Die Schedelsche Weltchronik Blatt CCLV | Nächstes Blatt>>> 256 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CCLIV verso:

Symon das sellig kindlein zu Trient ist am. xxi. tag des Mertzen nach der gepurt Cristi. M.cccc.lxxv. iar. in der heiligen marterwochen in der statt Trient von den iuden geto$^e$dt vnd ein martrer Cristi worden. dann als die iuden in derselben statt wonende ir ostern nach irem sytten begeen wolten vnd doch kein cristenlichs plu$^o$t zu geprauch irs vngesewrten prots hetten do brachten sie diss kindlein verstolens in Samuelis eins iuden haws. in solcher gestalt. an dem dritten tag vor ostern vmb versperzeit saße diss kindlein vor seins vaters thu$^e$r in abwesen seiner eltern do nehnet sich Thobias ein iu$^e$discher verreter zu disem kindlein das noch nit dreymal zehen monat alt was. dem redet er mit schmaychlenden worten zu vnd tru$^o$g es pald in das haws Samuelis. Als nw die nacht herfiele do frewten sich Samuel Thobias Vitalis Moyses Israhel vnd Mayer vor der synagog vber vergiessung cristenlichen plu$^o$ts. Nw entplo$^e$ßeten sie das kindlein vnd legten ime ein faciletlein vmb sein helßlein das man es nit schreyen ho$^e$ren mo$^e$cht vnd spanneten ime sein ermlein auß. schnytten ime erstlich sein manlich glidlein ab vnd auß seinem rechten wenglein ein stu$^e$cklein vnd stachen es allenthalben mit scharpffen spitzigen stacheln heftlein oder nadeln. einer die hend der ander die fu$^e$ßlein haltende. vnd als sie nw das plu$^o$t grawsamlich gesammelt hetten do hu$^o$ben sie an lobsang zesingen vnd zu dem kindlein mit ho$^e$nischen bedroewortten zesprechen Nym hin du gehangner Jhesu also haben dir ettwen vnßer eltern gethan. also sollen alle cristen in hymel. auff erden vnd meer geschend werden. dieweil verschied das vnschuldig mertrerlein. die iuden eyleten zum nachtmal vnd assen von dem plu$^o$t das vngesewerte zu schmahe Cristo vnßerm hayland vnd wurffen den toten leichnam in ein fließends wasser nahent bey irem haws vnnd hielten ir ostern mit frewden. Die beku$^e$merten eltern suchten ir verlorns kindlein. das funden sie vber drey tag in dem fluss. Als solchs an Johanßen von Salis den edeln burger von Brixien kaiserlicher rechten doctor vnd deßmals o$^e$bersten pfleger gelanget do hieß er nach den iuden greiffen vnd sie mit marter anziehen. also das sie nach ordnung ansagten wie sie dise mißtat beganngen hetten. vnd darauff warden sie mit gepu$^e$rlicher straff außgetilgt. Als der leichnam auff befelhe Johanßen hinderbachs bischoffs daselbst bestattet wardt do fieng er alßpald an in wunderzaichen zescheinen vnd auß allen cristenlichen gegenten zu dises heilliges kindes grab ein zulawff zewerden. dauon dann dise statt nicht kleine auffung vnnd zunemung empfunden hat. vnd die burger daselbst haben disem leichnam ein scho$^e$ne kirchen auffgerichtet.
DErgleichen vbeltat haben auch die iuden vber fu$^e$nff iar darnach in dem stettlein Mota in Foriaul gelegen mit erto$^e$dtung eins andern kinds begangen. darumb warden der teter drey gefangen gein Venedig gefu$^e$ert vnd nach grawsammer peyn verprennt.
DIe Tu$^e$rcken zohen abereins in nydern Misiam vnd warden mit großer schlacht ernydergelegt. Darnach eroberten die Genueser die großen statt Capham die die Tu$^e$rcken noch innhetten. aber dieselb statt kome in disem iar durch verretterrey vnd dargebung eins Genuesischen burgers widerumb in der Tu$^e$rcken gewalt.

## CCLV recto:

Ein wundergestaltnus eins maydleins wardt diser zeit in der gegent vmb die statt Bern geporn. das het nu$^o$r ein hawbt. aber zwen hindern vnd zwu$^o$ scham. auch vier arm. zwen groß vnd geprauchsam. vnnd zwen klein vnd. vngepreu$^e$chlich. Es het auch zwen peu$^e$ch vmb den magen. Sein eltern fu$^e$erten es in welschen landen vmb vnd erpettelten gelt von denen die es sehen wolten.
Padus vnd Tyber vnd auch alle andere wasserflu$^e$ss Welschs lands wuchßen in dem nouember monat auß vile vnd menig der regen also fast das sie außlieffen vnd den dabey wonenden vil schadens zufu$^e$egten. Als sie aber vnlang darnach widerumb abnamen do zohen sie. vnd allermaist die Tyber vil todte thier vnd vihe mit inen vnd als dieselben verfawlten do vergifteten sie den luft das ein große pestilentz darnach folget.
In Hispania ward auff absterben ko$^e$nig Heinrichs dasselb land getaylt. nemlich zwischen Ferdinando iohannis des ko$^e$nigs zu Arrrogonia sun. der dann Elßbethen des Heinrichs schwester zu der ee genomen het vnd zwischen Alphonso dem ko$^e$nig portugalie. der dann Johannam desselben Heinrichs vnnd seiner schwester tochter schu$^e$tzet. In dem nehst darnachfolgenden iar machet Ferdinandus der ko$^e$nig zu Hispania den ko$^e$nig portugalie in dem Numantinischen feld flu$^e$chtig.
Johannes Ko$^e$nigsperg ein Teu$^e$tscher nicht ein mynndrer dann Anaximander Milesius oder der Siracusanisch Archimedes in beden kriechischer vnnd lateinischer zungen hoherfarn vnnd geu$^e$bt ein zier vnd preys der Teu$^e$tschen ist diser zeyt von fu$^e$rtreffenlichkeit wegen seiner kunst der Astronomey vnd andrer schriftlichen weißheit von Mathia dem Hungerischen ko$^e$nig vnd von den von Nu$^e$rmberg besoldet.. vnd in Teu$^e$tschem land. auch in Hungern vnd zu Rom in großem werde vnnd achtperkeit gehalten gewesen. der dann auß seiner lo$^e$blichen vnnd wunderperlichen synnschicklichkeit vnd erleu$^e$chten verstentnus einen scho$^e$nen kalender vnd ettliche andere ding in der astronomey gemacht hat. mit einfu$^e$erung ettlicher newen tafel vnd mit rechtfertigung der theorica Gerardi cremonensis. Zu letst wardt er von babst Sixto auß Nu$^e$rmberg gein Rom gefordert ettliche ding zu der astronomey geho$^e$rende zerechtfertigen daselbst starb er vnd ließ ku$^e$nstreich tafel hinder ime. die getruckt nochmals vorawgen sind.
Nicolaus estensis der sich vmb das regiment zu Ferraria mit Hercule zancket wardt auß der statt vertriben nachfolgend gefangen vnd vnlang darnach geto$^e$dt.
In dem edeln Franckenland erewget sich ein hirt des vihs ein pawcker nach der gepurt Cristi .M.cccc.lxxvi. iar in eim dorff Niclaßhawsen genant vnd vnderstund sich wider die pfafheit vnd gaistlichkeit zepredigen vnd zu sagen das ir leben verschmahlich wer. vnd man solt den herren weder zol noch gelayd gelt geben. So weren alle wasser vnd welde allermenigclichem frey vnd vil der gleichen vnzimmlicher ding. vnd sprach ime hette die iunckfraw Maria so$^e$lche stu$^e$ck geoffenbaret. also wardt auß allen gegenten ein großer zulawff daselbsthin zu disem pawgker. der tet denn zu feyertagen lang predig wider die gaistlichen. Demnach warden von herren Rudolphen bischoffen zu Wu$^e$rtzburg ettlich speher gein Niclaßhawsen geschickt. die fu$^e$ereten disen pawgker gein Wu$^e$rtzburg vnd verprennten ine. also verschwunde die wallung. Aber als sich die bewegnus des zulawffs erhebt het do verputen die o$^e$bern regirer zu Nu$^e$rmberg den iren bey schwerer peen gein Niclaßhawßen nicht zewallen. von welchs verpots wegen dieselben regenten von babst Sixto ein groß lobe sunderlichs wolgefallens erlangten nach laut eins babstlichen sendbriefs sub annulo piscatoris deßhalb an sie außgangen.
* ↑ siehe Wikipedia: Simon von Trient
* ↑ Ferdinand „der Katholische“ (1452–1516) war als Ferdinand II. König von Sizilien und Sardinien, 1479–1504 und 1506–1516 als Ferdinand V. auch König von Kastilien und León.
* ↑ Alfons V. (Dom Afonso V) „der Afrikaner“ (1432–1481) war König von Portugal von 1438 bis 1481.
* ↑ Hans Böhm oder Behem, der „Pauker von Niklashausen“ (* um 1458 in Helmstadt; † 19. Juli 1476 in Würzburg)
* ↑ 1476 n. Chr.